**Қазақстан Республикасы Парламентінің Мәжілісінде   
2018 жылғы 14 мамырда өткен «Қазақстан Республикасының қорғаныстық-өнеркәсіптік кешенін дамытудың өзекті мәселелері» деген тақырыптағы Үкімет сағатының нәтижелері бойынша**

**ҰСЫНЫСТАР**

**1. Қазақстан Республикасының Үкіметі:**

- Мемлекет басшысы, Жоғарғы Бас қолбасшы Н.Ә. Назарбаев   
2017 жылғы 3 қазанда Қазақстан Республикасы Қауіпсіздік Кеңесінің отырысында айтқан тапсырмаларын орындау жөніндегі кезек күттірмейтін шараларды қабылдасын;

- қорғаныстық-өнеркәсіптік кешенді дамытуды қамтамасыз етуге бағытталған тиісті нормативті-құқықтық базаны қалыптастыру,   
сондай-ақ мемлекеттің қорғаныс пен қауіпсіздікті қамтамасыз етудегі жаңа технологиялық мүмкіндіктерін жасау мақсатында саланы дамытудың тұжырымдамалық бағыттарын әзірлеу жөніндегі жұмысты жалғастырсын;

- қорғаныс өнеркәсібінде мемлекеттік-жекешелік әріптестік тетіктерін, бірінші кезекте шетелдік және отандық инвестицияларды тарту арқылы пайдалану жөніндегі шараларды пысықтасын;

- қорғаныстық-өнеркәсіптік кешенді дамытудың базалық құжаты ретінде Қарулы күштерді, басқа әскерлер мен әскери құралымдарды қайта қаруландырудың және қорғаныстық-өнеркәсіптік кешенді дамытудың 2030 жылға дейінгі тұжырымдамасын қабылдау жөніндегі жұмысты жандандырсын;

- заттай мүлікті қоса алғанда, әскери, екіұдай және арнаулы мақсаттағы өнімді өндіру мен жөндеу процесін әскери стандарттармен қамтуды қамтамасыз ету жөнінде шаралар қабылдасын.

**2. Қазақстан Республикасының Қорғаныс және аэроғарыш өнеркәсібі министрлігі:**

- мемлекеттік қорғаныстық тапсырыстың құрамына кіретін өнімді сатып алу бөлігінде «Мемлекеттік сатып алу туралы» Қазақстан Республикасының Заңы талаптарының мүлтіксіз сақталуы жөніндегі кезек күттірмейтін шараларды қабылдасын;

- 405-ші авиажөндеу зауытында, С.М. Киров атындағы Семей машина жасау зауытында, Камаз инжинирингте, Семей инжинирингте әскери және авиациялық техниканы жөндеу және оған қызмет көрсету құнының экономикалық негізділігі мәселесін пысықтасын;

- сатып алынатын көрсетілетін қызметтерге баға белгілеуге негізделген тәсіл үшін авиациялық, бронды танктік және автомобиль техникасын жөндеу жөніндегі әскери стандарттарды әзірлеу мәселесін пысықтасын;

- әскери техника мен қару-жарақтың, өзге де әскери өнімнің сапасына және оларды дайындаудың технологиялық процесіне қойылатын әскери стандарттарды әзірлеу жөніндегі жұмысты жандандырсын;

- республикалық бюджеттен бөлінетін қаражаттың жұмсалуын бақылау мақсатында мемлекеттік қорғаныстық тапсырыс шеңберінде өнімге және көрсетілетін қызметтерге баға белгілеуді реттейтін нормативтік құқықтық актіні әзірлеу мүмкіндігін қарастырсын;

- станок паркін жаңартуға және Қазақстан Республикасының Қарулы Күштері үшін әскери техниканың, қару-жарақтың, экипировканың жаңа үлгілерін әзірлеуге де айрықша назар аудара отырып, саланың кәсіпорындарын жаңғырту жөніндегі жұмысты жандандырсын;

- қорғаныстық-өнеркәсіптік кешен кәсіпорындарының сервистік қызметтерінің толық спектрін игеру жөніндегі шараларды пысықтасын;

- отандық қорғаныстық-өнеркәсіптік кешен кәсіпорындарында орналастырылатын мемлекеттік қорғаныстық тапсырыс шеңберінде өнімнің орындалу сапасына және құнына, оның ішінде кәсіпорындарда әскери қабылдау офицерлерінің институтын пайдаланып, бақылау тетігін жетілдіру жөніндегі жұмысты жалғастырсын, сондай-ақ қазақстандық өнімнің сапасын арттыру жөніндегі одан арғы шараларды қабылдасын;

- отандық кәсіпорындардың жұмысбастылығы мәселелесін шешу жөніндегі жұмысты жандандырсын және қолданыстағы және әзірленіп жатқан әскери стандарттарға сәйкес келетін әскери техника, қару-жарақ, екіұдай және азаматтық мақсаттағы өнім шығару жөніндегі олардың әлеуетін пайдалануды арттыру жөнінде тиісті шаралар қабылдасын;

- мемлекеттік қорғаныстық тапсырыс шеңберінде броньды техниканы жөндеу жөніндегі 3 жылдық шарттар жасасу мәселесін пысықтасын;

- Ресей Федерациясымен әскери техника үшін қосалқы бөлшектерді Ресей Федерациясының ішкі бағалары бойынша сатып алу жөніндегі шарттарды уақтылы, бір жыл бұрын жасауды қамтамасыз етсін;

- қорғаныстық-өнеркәсіптік кешен кәсіпорындарының экономикалық тиімділігін арттыру мақсатында олардың өндірісін әртараптандыру жөніндегі шараларды пысықтасын;

- қорғаныстық-өнеркәсіптік кешенді дамыту қорын құру жөніндегі жұмысты жеделдетсін;

- қолда бар қуаттарды жүктеу мақсатында қорғаныстық-өнеркәсіптік кешеннің отандық кәсіпорындарының өнімі мен көрсететін қызметтерін өткізу нарықтарын кеңейту жолдарын пысықтасын;

- мемлекеттік қорғаныстық тапсырыс шарттары бойынша орындалатын жеткізілімдердің олқылықтарына жол бермеу жөнінде тиісті шаралар қабылдасын.

**3. Қазақстан Республикасының Қорғаныс және аэроғарыш өнеркәсібі, Қорғаныс министрліктері:**

- пайдаланылмаған әскери мүлікті, сақтау мерзімі өткен   
оқ-дәрілерді беру тәртібін пысықтасын және оны тиісті заңнамалық актімен бекітсін.

**4. Қазақстан Республикасының Қорғаныс және аэроғарыш өнеркәсібі, Ішкі істер министрліктері, «Қазақстан Инжиниринг» ұлттық компаниясы» АҚ:**

- төтенше жағдайлардың алдын алу және жою үшін мемлекеттік материалдық резервтің материалдық құндылықтарын броннан шығару кезінде арнайы техниканы жедел қолдану даярлығын қамтамасыз ету жөнінде шаралар қабылдасын;

- «Қазавиақұтқару» АҚ авиациялық техникасына техникалық қызмет көрсету жөніндегі үй-жайларды орналастыру және беру жөнінде қызметтер көрсету үшін «Қазақстандық Авиациялық Индустрия» ЖШС-нің тарифтерін арзандату жөніндегі шараларды пысықтасын.

**5.** **Қазақстан Республикасының Қорғаныс және аэроғарыш өнеркәсібі, Білім және ғылым министрліктері:**

- қорғаныстық-өнеркәсіптік кешен саласында, оның ішінде тиісті қорғаныс кәсіпорындарында практикадан өткізе отырып, шет елдердің жетекші оқу орындарында мамандар даярлау жөніндегі шараларды пысықтасын;

- қару-жарақ жүйелерін әзірлеу жөніндегі нысаналы ғылыми бағдарламаларды қалыптастыру және қорғаныстық-өнеркәсіптік кешендегі ғылыми зерттеулердің нәтижелерін енгізу жөніндегі жұмысты жандандырсын, сондай-ақ әскери-техникалық саладағы ғылыми зерттеулерді даярлау жөнінде шаралар қабылдасын;

- қорғаныстық-өнеркәсіптік кешен саласындағы ғылыми ұйымдар үшін кадрлар даярлау жөніндегі жұмысты күшейте отырып,   
ғылыми-зерттеу және тәжірибелік-конструкторлық жұмыстар саласындағы нормативтік құқықтық актілерді жетілдіру жөнінде шаралар қабылдасын;

- қару-жарақ пен әскери техниканың перспективалы үлгілерін әзірлеу саласында ғылыми-зерттеу және тәжірибелік-конструкторлық қызметтің тиімділігін арттыру жөніндегі жұмысты жандандырсын. Бұл ретте Қорғаныс министрлігімен бірлесіп, қару-жарақ пен әскери техниканы әзірлеуге, өндіруге, оның сипаттамаларын жоспарлауға арналған техникалық тапсырмаларды тиімді қалыптастыруды қамтамасыз етсін.

**6. Қазақстан Республикасының Қорғаныс және аэроғарыш өнеркәсібі, Сыртқы істер, Инвестициялар және даму министрліктері:**

- отандық қорғаныстық-өнеркәсіптік кешен кәсіпорындарының өнімін сыртқы нарыққа одан әрі ілгерілету жөніндегі шараларды пысықтасын.